**গড় মান্দারণ** হলো পূর্ব ভারতে অবস্থিত পশ্চিমবঙ্গ রাজ্যের বর্ধমান বিভাগের অন্তর্গত হুগলি জেলার আরামবাগ মহকুমার গোঘাট ২ সমষ্টি উন্নয়ন ব্লকের একটি গ্রাম।

ভূগোল
-----

[পূর্ণ মানচিত্র]
**হুগলি জেলার আরামবাগ মহকুমার শহর ও নগরসমূহ**  
M: পুরসভা/ পুরসংস্থান R: গ্রাম/ শহরতলি।  
Owing to space constraints in the small map, the actual locations in a larger map may vary slightly

### অবস্থান

গড় মান্দারণ গ্রামটি ২২°৫২′২৯″ উত্তর ৮৭°২৭′৫৮″ পূর্ব﻿ / ﻿২২.৮৭৪৮° উত্তর ৮৭.৪৬৬০° পূর্ব﻿ / 22.8748; 87.4660 মানচিত্র স্থানাঙ্কে অবস্থান করছে। গ্রামটি সমুদ্রপৃষ্ঠ থেকে গড়ে ৪২ মি (১৩৮ ফু) উচ্চতায় অবস্থিত।

গড় মান্দারণ হুগলি জেলার উত্তর-পশ্চিম কোণে দ্বারকেশ্বর নদ ও শিলাবতী নদীর মধ্যবর্তী তরঙ্গায়িত পললমাটির ওপর অবস্থিত। গ্রীষ্মকালে স্থানটি উষ্ণ এবং শুষ্ক, যা মার্চ থেকে এপ্রিল মাসের মধ্যে অধিক পরিলক্ষিত হয় এবং জুন থেকে সেপ্টেম্বর মাস অবধি মৌসুমী আবহাওয়ার ফলে বৃৃষ্টিপাত ঘটে। এই সময়েই গড়ে সারা বছরের ৭৮ শতাংশ বৃৃষ্টিপাত হয়ে থাকে।

প্রশাসনিক ব্যবস্থা
------------------

হুগলি জেলা পরিষদের অন্তর্গত গোঘাট ২ ব্লকের গোঘাট পঞ্চায়েত সমিতিভুক্ত একটি গ্রাম পঞ্চায়েত হলো মান্দারণ গ্রাম পঞ্চায়েত। গড় মান্দারণের প্রশাসনিক পুলিশ ফাঁড়িটি গোঘাটে অবস্থিত।

ঘটনা প্রবাহ
-----------

গড় মান্দারণে একটি দুর্গের ধ্বংসাবশেষ রয়েছে। প্রখ্যাত কথাসাহিত্যিক বঙ্কিমচন্দ্র চট্টোপাধ্যায় তার *দুর্গেশনন্দিনী* উপন্যাসে এই মান্দারণ দুর্গকে ভিত্তি করে তার ঐতিহাসিক গল্প রচনা করেন।

*দুর্গেশনন্দিনী* হলো মূলত একটি প্রেমরসাত্মক উপন্যাস, যা আংশিক ইতিহাস ও আংশিক কিংবদন্তীর ওপর নির্ভর। উপন্যাসটি মান্দারণের ওপর আধিপত্য বিস্তারের ঘটনাকে কেন্দ্র করে। বিষ্ণুপুর রাজ্যের রাজা বীরেন্দ্র সিংহ ও পাঠানদের দ্বন্দ্বের ঘটনা এখানে বর্ণিত। এই পাঠানেরাই পরে ওড়িশার দিকে অগ্রসর হয়। এমতাবস্থায় মোগল সেনাধ্যক্ষ মানসিংহের পুত্র জগৎ সিংহকে প্রেরণ করা হয় পাঠানদের আক্রমণ আটকে তাদের বঙ্গোপসাগরের দিকে তাড়ানোর জন্য। জগৎ সিংহ রাজা বীরেন্দ্র সিংহের রাজকুমারী তিলোত্তমার প্রেমে আসক্ত হয়। পাঠান সৈন্যদল দুর্গ দখল করে এবং রাজা বীরেন্দ্র সিংহকে হত্যা করে। জগৎ সিংহ ও তিলোত্তমা বন্দী হয়। এ সময়ে পাঠান সেনাধ্যক্ষ কোৎলু খাঁয়ের ওপর অযাচিত প্রাণঘাতী আক্রমণ হলে সমস্ত ঘটনাপ্রবাহ নতুন মোড় পায়।

১৮৬৫ খ্রিস্টাব্দে প্রকাশিত বঙ্কিমচন্দ্র চট্টোপাধ্যায়ের *দুর্গেশনন্দিনী* উপন্যাসটি ঐসময়ে বেশ চর্চিত হয় ও নবযুগ সৃষ্টিকারী উপন্যাসের মর্যাদা পায়। লেখকের জীবদ্দশায় এই উপন্যাসটির তেরটি সংস্করণ সফলভাবে মুদ্রিত হয়।

ইতিহাস
------

১২০৪ থেকে ১২০৬ খ্রিস্টাব্দের মধ্যে বখতিয়ার খিলজী বাংলায় আসেন। সেই সময়ে বাংলা পাঁচ ভাগে বিভক্ত ছিলো যথা - রাঢ়, বাগড়ী, বঙ্গ, বরেন্দ্র এবং মিথিলা। এর মধ্যে বঙ্গদেশের ছিলো তিনটি বিভাগ যথা, গৌড় বা লক্ষ্মণাবতী, সুবর্ণগ্রাম এবং সপ্তগ্রাম। বাংলার সীমানা আরও সূক্ষ্মভাবে বিচার করলে সপ্তগ্রামে তিনটি সরকার ছিলো যথা - সাতগাঁও সরকার, সেলিমাবাদ সরকার এবং মান্দারণ সরকার।

জনতত্ত্ব
--------

২০১১ সালের ভারতের জনগণনা অনুসারে গড় মান্দারণের মোট জনসংখ্যা ৬২৬৪ জন, যার মধ্যে ৩২৪২ জন পুরুষ এবং ৩০২২ জন নারী। ছয় বৎসর অনূর্ধ্ব শিশু সংখ্যা ৭৩৪ জন যা জনসংখ্যার ১১.৭২ শতাংশ। মোট ছয় বৎসরোর্ধ্ব জনসংখ্যা ৪১০০ জন তথা ৭৪.১৪ শতাংশ সাক্ষরজ্ঞানসম্পন্ন।

পরিবহন
------

কামারপুকুর-গড় মান্দারণ-কাজলা সড়কের ওপর এই গ্রামটি অবস্থিত। কামারপুকুর থেকে এর দূরত্ব মাত্র ২ কিলোমিটার।

তথ্যসূত্র
---------

1. ↑  "garh mandaran fall in grain - Google Search"। *www.google.com*। সংগ্রহের তারিখ ২০২৪-০৪-১৮।
2. ↑  Choudhuri, Tapan, *Unnayaner alokey Birbhum*, *Paschim Banga* , Birbhum Special Issue, February 2006, (বাংলা), pp. 60-61, Information & Cultural Department, Government of West Bengal.
3. ↑  "Admin Reports of NPP"। *Details of West Bengal till Village Panchayat Tier*। Ministry of Panchayati Raj, Government of India। ২০১১-১০-১৪ তারিখে মূল থেকে আর্কাইভ করা। সংগ্রহের তারিখ ২০০৭-০৯-১২।
4. ↑  "Banking on history, religion to attract tourists in Hooghly"। The Hindu, 26 September 2011। সংগ্রহের তারিখ ২৪ জুন ২০১৭।
5. 1 2  Bose, S.K.। "Builders of Modern India: Bankim Chandra Chattejee"। *Visions of the Past*। Publications Division, Government of India। সংগ্রহের তারিখ ২৪ জুন ২০১৭।
6. ↑  Patree, Purnendu (১৯৯৫) [First published 1979]। *Purano Kolkatar Kathachitra*। Dey's Publishing। পৃষ্ঠা 65–71। আইএসবিএন 81-7079-751-9।
7. ↑  "2011 Census – Primary Census Abstract Data Tables"। *West Bengal – District-wise*। Registrar General and Census Commissioner, India। সংগ্রহের তারিখ ২০ জুন ২০১৭।
8. ↑  Google maps